U Hrvatskom školskom muzeju traje izložba „GALEB ZOVE ORLA – stigao je HP 2000! : prva školska računala i početci informatičkog obrazovanja u Hrvatskoj“. Uz mnogobrojnu publiku na svečanom otvorenju izložbe govorili su Štefka Batinić, ravnateljica muzeja, Branimir Makanec, inženjer i pionir računalstva u Hrvatskoj, Nikola Dujmović, predsjednik uprave Grupe Span, Tatjana Carev – Maruna, voditeljica MMC-a od 1983. do 1995. godine, Zorislav Šojat, stručni suradnik na izložbi, Sanja Nekić, autorica izložbe te Ivica Lovrić, izaslanik gradonačelnika Grada Zagreba koji je izložbu i otvorio. Izložba je otvorena do 10. svibnja 2019. godine.

Izložba „GALEB ZOVE ORLA“ prikazuje početke primjene računala u obrazovanju u Hrvatskoj od šezdesetih do osamdesetih godina 20. stoljeća, prototipove i nacrte prvih domaćih mikroračunala (KAG M68, KAG A2, Galeb, Orao, Ivel Ultra) i elektroničkih učionica, a posebno ističemo Time-sharing sustav HP2000, nabavljen 1972. godine, oko kojeg su se okupljali tada vrhunski informatički stručnjaci i inženjeri te pioniri informatike u nas. Izložba će mnoge od nas podsjetiti i na vrijeme Multimedijalnog centra (MMC-a) Referalnog Sveučilišnog centra gdje su se 1970-ih provodili prvi besplatni informatički tečajevi za učenike i učitelje u ovim krajevima. Na izložbi potražite i prvog humanoidnog robota napravljenog 1963. godine.